**Taloudellisella osaamisella taloudelliseen hyvinvointiin**

Nuorten taloudellisen lukutaidon tasosta ollaan oltu pitkään huolissaan. Maksuhäiriömerkintöjen määrä on kasvanut vuosittain ja taloudellisen lukutaidon opetus Suomessa on hyvin pirstaloitunutta. Suomessa taloustietoa ei opeteta erillisenä oppiaineena vaan osana muita oppiaineita kuten historiaa, yhteiskuntaoppia ja matematiikkaa. Toukokuussa 2020 julkaistuissa PISA tuloksissa saimme kuitenkin hyviä uutisia kun nuorten taloustaidot ylsivät 20 muun maan vertailussa toiseksi parhaimmalle sijalle heti Viron jälkeen.

Suomessa nuorten taloudellisen lukutaidon tasosta on suhteellisen vähän tutkimusta kansainvälisesti vertailtuna, joten tulokset olivat odotettuja. Seuraavan kerran Suomi osallistuu PISA tutkimuksen taloustiedon osioon vuonna 2027. Tammikuussa 2020 on aloittanut Suomen Pankin aloitteesta Kansallisen talouslukutaidon strategia työryhmä Anu Raijaksen johdolla. Työryhmän tarkoituksena on kartoittaa ja ohjeistaa Suomessa talousosaamisen parissa työskenteleviä tahoja toimimaan yhtenäisesti suomalaisten paremman talousosaamisen puolesta.

Korona-aikana keskusteluihin on noussut huolenaihe yritysten ja kotitalouksien taloudellisesta pärjäämisestä. Tutkimukset osoittavat, että taloudellisella osaamisella on vaikutus taloudelliseen käyttäytymiseen. Näin ollen niin sanotuissa normaaleissa olosuhteissakin taloudellisesti pärjäävät paremmin ne, joilla on enemmän taloudellista tietoa.

Kriisiaikana taloudelliset tiedot ja taidot korostuvat entisestään, kun yritykset ja kuluttajat joutuvat tekemään heille vaikeita päätöksiä. Heidän tekemänsä valinnat tulevat vaikuttamaan pitkään niin yksilöiden kuin koko kansantalouden hyvinvointiin.

**Miten talousasioita opitaan?**

Taloustietoa ja vinkkejä rahan käyttöön löytyy monista eri tietolähteistä. Lisäksi monet eri yritykset ja yhdistykset tarjoavat opetusta edistääkseen kansalaisten taloudellisen lukutaidon tasoa. Onko siis yksilöstä itsestä kiinni, kuinka paljon kenelläkin on taloudellista osaamista? On tutkittu, että henkilöiden oppimiseen vaikuttavat muun muassa motivaatio ja henkilön preferenssit.

Tietoa halutaan usein siinä vaiheessa, kun jokin taloudellinen tilanne on jo käsillä. Parempaan lopputulokseen päästään kuitenkin varautumalla etukäteen, mikä tarkoittaa tiedon hankkimista ajoissa ja toimimalla sen mukaisesti. Esimerkiksi tekemällä säästämisen suunnitelman ja säästämällä rahallista puskuria itselleen.

Jos näin ei kuitenkaan ole toiminut, koskaan ei ole liian myöhäistä aloittaa! Hankkimalla tietoa talousasioista voi saavuttaa myös paremman taloudellisen hyvinvoinnin. Tietoa ja apuja löytyy kunhan vain lähtee liikkeelle. Yksi tapa kehittää omaa taloudellista kyvykkyyttään on ottaa selvää omasta tämän hetkisestä taloudellisesta osaamisestaan ja kehittää sitä.

Nordean Rahataitotestin avulla itsenäistymisen kynnyksellä olevat nuoret ja muutkin arjen talousasioista kiinnostuneet voivat selvittää oman taloudellisen osaamisen tason ja saada vinkkejä talouden hoitoon. Rahataitotesti löytyy internetsivuilta www.rahataitotesti.fi.

Hyvä taloudellinen lukutaito ei ole kirjojen ulkoa opettelua vaan taloudellisten asioiden harjoittelua ja toteuttamista päivittäin tiedon avulla. Kollegani Harri Hakalan sanoin: ”Jos opettelet käyttämään pieniä rahoja, osaat tulevaisuudessa käyttää myös isoja rahoja”.